CELEX: 62010TN0464
Language: mt
Date: 2010-09-27 00:00:00
Title: Kawża T-464/10: Rikors ippreżentat fis- 27 ta’ Settembru 2010 — Fitzpatrick vs Il-Kummissjoni

4.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 328/45
            
         Rikors ippreżentat fis-27 ta’ Settembru 2010 — Fitzpatrick vs Il-Kummissjoni
   (Kawża T-464/10)
   ()
   2010/C 328/73
   Lingwa tal-kawża: l-Ingliż
   
      Partijiet
   
   
      Rikorrent: Patrick Fitzpatrick (Kileany, l-Irlanda) (rappreżentanti: A. Collins SC, N. Travers, Barrister u D. Barry, Solicitor)
   
      Konvenuta: Il-Kummissjoni Ewropea
   
      Talbiet tar-rikorrent
   
   
               —
            
            
               Tannulla d-deċiżjoni tal-Kummissjoni nnotifikata taħt id-Dokument C(2010) 4761, tat-13 ta’ Lulju 2010, bħala ittra lill-Irlanda, u li kienet ġiet innotifikata lir-rikorrent fis-16 ta’ Lulju 2001, li tiċħad l-applikazzjoni ta’ kapaċità ta’ sigurtà għal bastiment tat-tkarkir pelaġiku ġdid propost sabiex jissostitwixxi l-MFV Shauna Ann, u meħuda sabiex tissostitwixxi d-deċiżjoni dwar l-imsemmija applikazzjoni li tinsab fid-Deċiżjoni tal-Kummissjoni Nru 2003/245, tal-4 ta’ April 2003, dwar it-talbiet li rċeviet il-Kummissjoni sabiex iżżid f’għanijiet MAGP IV biex jittieħed inkunsiderazzjoni t-tijtib fis-sigurtà, fin-navigazzjoni fuq il-baħar, fl-iġjene, fil-kwalità tal-prodott u fil-kundizzjonjiet tax-xogħol għall-bastimenti b’tul totali ta’ iktar minn 12-il metru (ĠU 2003 L 90, p. 48), li kienet ġiet annullata, sa fejn ir-rikorrent huwa kkonċernat, bis-sentenza tal-Qorti Ġenerali tat-13 ta’ Ġunju 2006 fil-Kawżi magħquda T-218/03 sa T-240/03 Boyle et vs Il-Kummissjoni (Ġabra p. II-1699); u
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Permezz ta’ dan ir-rikors, ir-rikorrent jitlob, skont l-Artikolu 263 TFUE, l-annullament tad-deċiżjoni tal-Kummissjoni nnotifikata taħt id-Dokument C(2010) 4761, tat-13 ta’ Lulju 2010, bħala ittra lill-Irlanda, u li kienet ġiet innotifikata lir-rikorrent fis-16 ta’ Lulju 2001, li tiċħad l-applikazzjoni ta’ kapaċità ta’ sigurtà għal bastiment tat-tkarkir pelaġiku ġdid propost sabiex jissostitwixxi l-MFV Shauna Ann, u meħuda sabiex tissostitwixxi d-deċiżjoni dwar l-imsemmija applikazzjoni li tinsab fid-Deċiżjoni tal-Kummissjoni Nru 2003/245, tal-4 ta’ April 2003, dwar it-talbiet li rċeviet il-Kummissjoni sabiex iżżid f’għanijiet MAGP IV biex jittieħed inkunsiderazzjoni t-tijtib fis-sigurtà, fin-navigazzjoni fuq il-baħar, fl-iġjene, fil-kwalità tal-prodott u fil-kundizzjonjiet tax-xogħol għall-bastimenti b’tul totali ta’ iktar minn 12-il metru (ĠU 2003 L 90, p. 48), li kienet ġiet annullata, sa fejn ir-rikorrent huwa kkonċernat, bid-deċiżjoni tal-Qorti Ġenerali tat-13 ta’ Ġunju 2006 fil-Każijiet magħquda T-218/03 sa T-240/03 Boyle et vs Il-Kummissjoni [2006] ECR II-1699.
   Insostenn tar-rikors tiegħu, ir-rikorrent jippreżenta l-motivi li ġejjin:
   
                
            
            
               L-ewwel nett, ir-rikorrent isostni li l-konvenuta aġixxiet mingħajr bażi legali. L-Artikolu 4(2) tad-Deċiżjoni tal-Kunsill Nru 97/413/KE, tas-26 ta’ Ġunju 1997, dwar l-għanijiet u regoli dettaljati għar-ristrutturazzjoni tas-settur Komunitarju tas-sajd għall-perijodu mil-1 ta’ Jannar 1997 sal-31 ta’ Ottubru 2001 sabiex jinkiseb bilanċ fuq bażi sostenibbli bejn riżorsi u sfruttament (ĠU L 175, p. 27) ikompli jipprovdi l-bażi legali xierqa għad-deċiżjoni kkontestata u, għalhekk, il-Kummissjoni allegatament ma kellhiex bażi legali sabiex tadotta d-deċiżjoni bħala deċiżjoni ad hoc.
            
         
                
            
            
               It-tieni nett, ir-rikorrent isostni li l-Kummissjoni kisret rekwiżit proċedurali essenzjali. Ir-rikorrent isostni li d-deċiżjoni kkontestata, taħt id-Deċiżjoni tal-Kunsill Nru 97/413/KE, kellha tiġi adottata skont il-proċedura tal-kumitat ta’ amministrazzjoni u li, billi għażlet li tadotta d-deċiżjoni fuq bażi ad hoc, il-Kummissjoni kisret rekwiżit proċedurali essenzjali.
            
         
                
            
            
               It-tielet nett, ir-rikorent isostni li, meta interpretat ħażin l-Artikolu 4(2) tad-Deċiżjoni tal-Kunsill Nru 97/413/KE, il-Kummissjoni eċċediet is-setgħat tagħha, b’mod partikolari billi bbażat fuq kriterji rrilevanti u injorat id-definizzjoni ta’ “sforz tas-sajd” li tinsab fid-Deċiżjoni tal-Kunsill Nru 97/413/KE u fil-leġiżlazzjoni Komunitarja dwar is-sajd applikabbli fiż-żmien tal-applikazzjoni tar-rikorrent għal tunnellaġġ ta’ sigurtà f’Diċembru 2001.
            
         
                
            
            
               Minbarra dan, qed jiġi sostnut li d-deċiżjoni kkontestata fiha numru ta’ żbalji manifesti ta’ evalwazzjoni fl-applikazzjoni tar-rikorrent għal tunnellaġġ ta’ sigurtà. B’mod partikolari, ir-rikorrent isostni li d-deċiżjoni tal-Kummissjoni li tiċħad l-applikazzjoni tar-rikorrent fuq dik il-bażi hija infondata, peress li l-użu ta’ kapaċità ta’ sostituzzjoni minn numru ta’ bastimenti iżgħar għal Shauna Ann kien ifisser li ma kienx hemm żieda fil-kapaċità totali tal-parti polivalenti tal-flotta Irlandiża meta dak il-bastiment kien irreġistrat.
            
         
                
            
            
               Fl-aħħar nett, ir-rikorrent jallega li l-Kummissjoni kisret id-dritt tar-rikorrent għal amministrazzjoni tajba. Huwa jsostni li r-rifjut tal-Kummissjoni li tevalwa l-mertu tal-applikazzjoni tiegħu jikkostitwixxi ksur tal-obbligi tagħha taħt l-Artikolu 41 tal-Karta tad-Drittijiet Fundamentali tal-Unjoni Ewropea (ĠU C 83, p. 389), u b’mod partikolari, id-dritt tiegħu li l-applikazzjoni tiegħu, taħt l-Artikolu 4(2) tad-Deċiżjoni tal-Kunsill Nru 97/413KE, tkun evalwata “kif jixraq u fi żmien raġonevoli”.